Komisijos reglamentas (EEB) Nr. 2514/78
1978 m. spalio 26 d.
dėl sėklos dauginimo sutarčių, sudarytų šalyse, kurios nėra narės, registravimo valstybėse narėse
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1971 m. spalio 26 d. Tarybos reglamentą (EEB) Nr. 2358/71 dėl bendro sėklos rinkos organizavimo [1] su paskutiniais pakeitimais, padarytais Reglamentu (EEB) Nr. 1346/78 [2], ypač į jo 3a straipsnio 4 ir 9 dalis,
kadangi Reglamente (EEB) Nr. 2358/71 yra nustatyta, kad valstybių narių institucijų vykdomas sėklos dauginimo sutarčių, sudarytų šalyse, kurios nėra narės, registravimas gali tapti privalomas; kadangi tai turėtų būti daroma Bendrijos rinkai svarbių rūšių atžvilgiu; kadangi reikėtų sudaryti šį kriterijų atitinkančių rūšių sąrašą;
kadangi šios sutartys apima keletą derlių iš eilės; kadangi tam, kad ši sistema būtų taikoma racionaliai, reikėtų nustatyti, kad būtų įregistruotos dar iki šios sistemos įsigaliojimo sudarytos, bet vėlesniems derliams taikomos sutartys;
kadangi Reglamente (EEB) Nr. 2358/71 dar reikalaujama, kad sėklų dauginimo sutartys sudarytos šalyse, kurios nėra narės, būtų išsamios; kadangi, be viso to, dar būtina nustatyti, kad Bendrijoje įsikūrusi sutarties šalis, registruodama sutartį, pateiktų tam tikrą išsamią informaciją;
kadangi minimų sutarčių registravimo tvarką turi nustatyti valstybės narės ir pageidautina, kad jos tam tikslui paskirtų instituciją;
kadangi Komisija turėtų būti informuojama apie minėtose sutartyse nurodytą informaciją, kad galėtų stebėti rinkos plėtrą ir valdyti Bendrijos rinką;
kadangi šiame reglamente numatytos priemonės atitinka Sėklos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Remiantis šio reglamento nuostatomis registruojamos sėklos dauginimo sutartys, sudarytos šalyje, kuri nėra narė, susijusios su šio reglamento priede išvardytomis rūšimis arba veislių grupėmis, ir įsigaliojusios nuo 1979 m. vasario 1 d., bei sutartys sudarytos iki minėtos datos dėl sėklos, kuri bus išauginta nuo 1980 m. birželio 1 d.
2 straipsnis
Šiame reglamente "dauginimo sutartis sudaryta šalyje, kuri nėra narė" - tai rašytinė sutartis, sudaryta tarp šalies, įsikūrusios Bendrijoje ir šalies, įsikūrusios šalyje, kuri nėra narė. Pastarojoje šalyje išauginta sėkla pripažįstama lygiaverte kaip ir išauginta Bendrijoje ir ši šalis įsipareigoja padauginti sėklas arba organizuoti jų padauginimą pirmosios sutarties šalies naudai, ketindama visas arba dalį tos sėklos importuoti į Bendriją.
3 straipsnis
Norėdama įregistruoti 1 straipsnyje numatytas sutartis, Bendrijoje įsikūrusi sutarties šalis 4 straipsnyje nurodytai institucijai nurodo bent jau šią informaciją:
a) šalį, kurioje sėkla bus dauginama;
b) sėklos rūšis ir veisles;
c) daugintinos sėklos kiekį, kilmę ir kategoriją;
d) sutartyje nurodytus prekybos metus, kiekius, kuriuos numatyta importuoti į Bendriją, planuojamą pristatymo grafiką.
4 straipsnis
Valstybės narės nustato 1 straipsnyje nurodytų sutarčių registravimo tvarką. Tam tikslui jos paskiria už registravimą atsakingą instituciją ir iki 1979 m. vasario 1 d. praneša Komisijai jos pavadinimą ir adresą.
5 straipsnis
1. Bendrijoje įsikūrusi sutarties šalis registruoja sutartį valstybės narės, kurios teritorijoje ji įsikūrusi, kompetentingoje institucijoje dar nepasibaigus šio reglamento priede kiekvienai rūšiai arba veislių grupei nustatytam terminui.
2. Apie bet kokius 3 straipsnyje nurodytos informacijos pakeitimus, padarytus įregistravus sutartį, pranešama per 30 dienų nuo tos dienos, kai tie pakeitimai buvo padaryti.
6 straipsnis
Valstybė narė kasmet ne vėliau kaip po 30 dienų nuo priede nurodytų terminų pasibaigimo perduoda Komisijai duomenis apie kiekvienus prekybos metus dėl priede išvardintų rūšių arba veislių grupių ir kiekviena susijusi šalis, kuri nėra narė, perduoda Komisijai duomenis apie importuojamų į Bendriją daugintinos sėklos apytikrį kiekį.
7 straipsnis
Šis reglamentas įsigalioja 1978 m. lapkričio 15 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1978 m. spalio 26 d.